- నవంబరు 2-4వ తేదీల్లో హైటెక్స్‌లో నిర్వహణ..
- 100 కంపెనీల గృహ ప్రాజెక్టుల ప్రదర్శన: ట్రెడా
నవతెలంగాణ, వాణిజ్య విభాగం: 'తెలంగాణ రియల్‌ ఎస్టేట్‌ డెవలపర్స్‌ అసోసియేషన్‌' (ట్రెడా) హైదరాబాద్‌ వేదికగా మరో స్థిరాస్తి ప్రదర్శనను నిర్వహించనుంది. నవంబరు 2వ తేదీ నుంచి 4వ తేదీ వరకు హైటెక్స్‌లో వేదికగా ఈ ప్రాపర్టీషో ఉంటుందని ట్రెడా ప్రతినిధులు తెలిపారు. అందుబాటు ధరలో ఉండే నివాసయోగిత ప్రజెక్టులపై ప్రత్యేక దృష్టితో ఈ మేళాలో స్థిరాస్తుల ప్రదర్శనను నిర్వహిస్తున్నట్టుగా ట్రెడా ప్రతినిధివర్గం తెలిపింది. దాదాపు 100 స్థిరాస్తి కంపెనీలు, 11 బ్యాంకులు, ఆర్థిక సంస్థలు, 15 మంది సప్లయర్లు ఈ స్థిరాస్తి ప్రదర్శనలో పాలుపంచుకోనున్నారని ట్రెడా అధ్యక్షుడు పి.రవింధర్‌ రెడ్డి తెలిపారు. తెలంగాణ ప్రభుత్వం దూర ప్రాంతాలకు రోడ్లు వేయడం మౌలిక వసతులను కల్పిస్తున్నందున హైదరాబాద్‌ చుట్టు పక్కన ప్రాంతాల్లో కూడా స్థిరాస్తి ప్రాజెక్టులు వెలుస్తున్నాయని ఆయన అన్నారు. గత కొన్ని సంవత్సరాలుగా రాష్ట్రంలో స్థిరాస్తి రంగం స్థిరమైన అభివృద్ధితో ముందుకు సాగుతోందని తెలిపారు. ఈ ప్రదర్శనలో అపర్ణ కన్‌స్ట్రక్షన్స్‌్‌ అండ్‌ ఎస్టేట్స్‌, మైహోమ్‌, గ్రీన్‌ రిచ్‌ ఎస్టేట్స్‌, హాల్‌ మార్క్‌ బిల్డర్స్‌, సైబర్‌సిటీ బిల్డర్స్‌ అండ్‌ డెవలపర్స్‌, రామ్కీ ఎస్టేట్స్‌ అండ్‌ ఫార్మ్స్‌ వంటి ప్రముఖ స్థిరాస్తి సంస్థలు పాల్గొనన్నుట్టుగా ఆయన తెలిపారు. స్థిరాస్తి కొనుగోలు చేయాలనుకొనే వారికి వెంటనే ఆర్థిక సాయం అందించేందుకు, ఫైనాన్షియల్‌ వెసులుబాటు అందించేందుకు వీలుగా ప్రదర్శనలో ఎస్‌బీఐ, ఇండియా బుల్స్‌ హౌసింగ్‌, హెచ్‌డీఎఫ్‌సీ, ఐసీఐసీఐ బ్యాంక్‌, ఎల్‌ఐసీ హౌసింగ్‌ ఫైనాన్స్‌, యాక్సిస్‌ బ్యాంక్‌, శ్రీరామ్‌ హౌసింగ్‌ ఫైనాన్స్‌, ఎల్‌అండ్‌టీ హౌసింగ్‌ ఫైనాన్స్‌, గోఫిన్‌, సిండికేట్‌ బ్యాంక్‌, ఆంధ్రాబ్యాంక్‌తో సహా పలు విత్త సంస్థలు కూడా ఈ ప్రదర్శనలో పాల్గొననున్నట్టుగా నిర్వాహకులు వెల్లడించారు. ఈ కార్యక్రమంలో ట్రెడా కార్యవర్గ సభ్యులు సునీల్‌ చంద్రారెడ్డి, ఆర్‌. చలపతి రావు, శ్రీధర్‌ రెడ్డి తదితరులు పాల్గొన్నారు.
మీ స్నేహితులకు రికమెండ్ చెయ్యండి